എട്ടു വര്ഷം ഒരു കട്ടിലില് ഒരുമിച്ചുറങ്ങിയ കൂട്ടുകാരന് 41 വര്ഷമായി അണമുറിയാതെ തുടര്ന്നുപോരുന്ന ആത്മബന്ധമാണ് വേണുവുമായി എനിക്കുള്ളത്. അത് സിനിമാ ബന്ധം മാത്രമായിരുന്നില്ല. അതിനുമൊക്കെ എത്രയോ അപ്പുറമായിരുന്നു. അസുഖബാധിതനായി ഇപ്പോള് ആശുപത്രിയില് പ്രവേശിച്ച ദിവസവും രാവിലെ ഞങ്ങള് ഏറെ സമയം സംസാരിച്ചിരുന്നതാണ്. പെട്ടെന്ന് ഇങ്ങനെ വിട്ടുപോകുമെന്ന് കരുതിയില്ല. ആലപ്പുഴ എസ്.ഡി.കോളേജിലെ വിദ്യാഭ്യാസ കാലത്താണ് ഞങ്ങള് കലയുടെ കളരിയിലേക്ക് ഇറങ്ങുന്നത്. കാവാലം നാരായണപ്പണിക്കര് സാറിന്റെ സമിതിയായിരുന്നു ഞങ്ങളുടെ കളരി. എത്രയോ വേദികളില് ഒരുമിച്ച് വേഷമിട്ടു. അതിനുശേഷമാണ് മോണോആക്ടിന്റെ ലോകത്തേക്ക് കടക്കുന്നത്. അന്ന് മിമിക്രി അത്ര വലിയ പ്രചാരം നേടിയിട്ടില്ല. അക്കാലത്ത് നെടുമുടിയില് നിന്ന് ആലപ്പുഴയിലെത്താന് രണ്ടു കടത്തുകള് കടക്കണം.അതിനാല് എല്ലാ ദിവസവും അവിടെ നിന്ന് കോളേജിലേക്ക് എത്തുക പ്രയാസമാണ്. മിക്കപ്പോഴും ആലപ്പുഴ റബര് ഫാക്ടറിക്ക് സമീപമുള്ള എന്റെ കുടുംബവീട്ടിലാവും വേണു തങ്ങുക. അഭിനയവും കലാപ്രവര്ത്തനങ്ങളുമാണ് ഞങ്ങളുടെ ഇഴയടുപ്പം ദൃഢമാക്കിയത്. എട്ടുവര്ഷത്തോളമാണ് ഒരുകട്ടിലില് ഒരുമിച്ചുറങ്ങിയിട്ടുള്ളത്. കോളേജ് വിദ്യാഭ്യാസത്തിനു ശേഷം വേണു തിരുവനന്തപുരത്തേക്ക് പോയതിനു പിന്നില് കാവാലത്തിന്റെ പ്രേരണയുമുണ്ടായിരുന്നു. നാടകത്തിന് കൂടുതല് സമയം കണ്ടെത്തുകയായിരുന്നു ലക്ഷ്യം. ഞാന് സിനിമാ സ്വപ്നങ്ങളുമായി ഉദയാ സ്റ്റുഡിയോയിലേക്കും പോയി. തിരുവനന്തപുരത്തെത്തിയ വേണു കാവാലം നാരായണപ്പണിക്കരുടെ ദൈവത്താര്, അവനവന് കടമ്ബ തുടങ്ങിയ നാടകങ്ങളിലെ ഉജ്ജ്വല പ്രകടനത്തിലൂടെ വേഗത്തില് ശ്രദ്ധേയനായി. അരവിന്ദനും ഭരതനും പത്മരാജനുമെല്ലാം വേണുവിനെ വാരിപ്പുണര്ന്ന കാലം. ഞാനും എന്റെ ആദ്യ ചിത്രമായ മഞ്ഞില് വിരിഞ്ഞ പൂക്കള് തുടങ്ങുന്നത് ഏറക്കുറെ ഇതേ സമയത്താണ്. എന്റെ സിനിമയില് വേണു ഒരു വേഷം ചെയ്യണമെന്ന് എനിക്ക് നിര്ബ്ബന്ധമായിരുന്നു. വേണുവും സിനിമയില് ശ്രദ്ധിക്കപ്പെട്ടു തുടങ്ങിയ സമയമാണ്. ഞാന് ഇക്കാര്യം വേണുവിനെ അറിയിച്ചു. കൊടൈക്കനാലിലെ ലൊക്കേഷനില് എത്തിയാണ് സെയ്തലവി എന്ന ചായക്കച്ചവടക്കാരന്റെ ചെറിയ വേഷം അദ്ദേഹം ചെയ്തത്. പിന്നീട് എന്റെ എത്രയോ സിനിമകളില് പ്രധാന കഥാപാത്രങ്ങളെ അവതരിപ്പിച്ചിരിക്കുന്നു. എല്ലാ സിനിമകളിലും ഒരുമിച്ച് സഹകരിച്ചിട്ടില്ലെങ്കിലും ഞങ്ങള് തമ്മിലുള്ള ആദ്യകാല സ്നേഹബന്ധം ഒരു തരിപോലും കുറയാതെയാണ് തുടര്ന്നത്.മലയാള സിനിമയ്ക്കുണ്ടായ വലിയ നഷ്ടമാണ് വേണുവിന്റെ വിയോഗം. വ്യക്തിപരമായി എനിക്കുണ്ടായ തീരാനഷ്ടവും. അദ്ദേഹത്തിന്റെ ഓര്മ്മകള്ക്കു മുന്നില് സ്നേഹപൂര്വ്വം പ്രണമിക്കട്ടെ.